શહેરોમાં રહેતાં લોકો આ પરિસ્થિતિથી ટેવાઈ ગયા હશે, પરંતુ ગુજરાતના અન્ય ભાગોમાં રહેતાં લોકો જ્યારે શહેરની મુલાકાત લે છે ત્યારે તેમના આશ્ચર્યનો પાર રહેતો નથી. આ અંગે જૂનાગઢનો યુવાન ડેનિસ પંચોલી કહે છે, “હું અવારનવાર અમદાવાદ અને વડોદરા જતો હોઉં છું. ત્યાં મોટાભાગના વિસ્તારોમાં હિન્દી ભાષા જ બોલાતી હોય છે. કોઈ અજાણી ગુજરાતી વ્યક્તિ સાથે વાત કરવાની થાય ત્યારે તે હિન્દી ભાષાને જ પ્રાથમિકતા આપે છે. અમુક પૉશ વિસ્તારોમાં તો દુકાનો કે રેસ્ટોરાંનાં બોર્ડ પણ ગુજરાતીમાં નથી હોતાં. ત્યારે આપણે ગુજરાત બહારના કોઈ વિસ્તારમાં પ્રવેશી ગયા હોઈએ તેવું પ્રતીત થાય છે.”